Putinin valtakauden keskeisiä saavutuksia ovat Venäjällä lain ja järjestyksen suurempi arvostus, 2000–2002 tekemänsä talousuudistukset ja 2000-luvun alussa alkanut talouskasvu, vuonna 2006 Putinin käynnistämä 10-vuotinen ohjelma syntyvyyden nostamiseksi sekä Neuvostoliitolta periytyneiden valtionvelkojen takaisinmaksu. Putinin valtakauden keskeisiä tapahtumia ovat olleet toinen Tšetšenian sota, Georgian sota, Itä-Ukrainan kriisi ja Krimin anneksointi Venäjään vuonna 2014. Hän on usein korostanut Venäjän yhtenäisyyttä, ja hänen hallintatyyliään on usein kutsuttu autoritääriseksi ja epädemokraattiseksi. Venäjällä hänen kansansuosionsa on yleensä ollut korkea, mikä on liittynyt kansalaisten materiaalisen vaurauden kasvuun.